Aanvraag na ivermektien plaas druk op dieregesondheidsbedryf(Foto: SA Polisie) Die skielike aanvraag na ivermektien, gebaseer op menings dat die produk Covid-19 kan voorkom en behandel, het ŉ direkte impak op die dieregesondheidsbedryf. Dr Peter Oberem, uitvoerende hoof van Afrivet, het in ŉ verklaring gesê daar is geen geregistreerde of gelisensieerde ivermektien-produkte in Suid-Afrika wat geskik is vir menslike gebruik nie. “Desperate mense, mense wat berigte in die media en op sosiale media gesien het van verskeie dokters en geloofwaardige internasionale bronne dat die produk gewettig moet word vir die bekamping en behandeling van Covid-19 doen desperate dinge,” het hy gesê. “Dit het gelei tot ŉ toename in die swartmark vir die invoer en moontlik vervaardiging van ivermektienprodukte in die land. Talle mense maak ook van diere-formules gebruik. Dié formules verskil van dié wat vir menslike gebruik geregistreer is. Die veiligheid daarvan is nog nooit in mense getoets nie. Dit is ook onwettig om die gebruik daarvan vir mense aan te beveel,” het Oberem bygevoeg. Die Suid-Afrikaanse Reguleringsowerheid vir Gesondheidsprodukte (Sahpra) het intussen Woensdag aangekondig dat hy ŉ “beheerde toegangsprogram om menslikheidsredes” vir die gebruik van ivermektien deur mense – vir die gebruik by Covid-19-pasiënte – gaan toelaat. Daar was die afgelope paar weke toenemend oproepe van nie net gewone burgers nie, maar ook van talle mediese praktisyns desperaat vir ŉ manier om hul Covid-19-pasiënte te help, dat die gebruik van ivermektien toegelaat word. Sahpra het tot dusver gesê daar is bloot nie genoeg studies en data beskikbaar om die gebruik daarvan vir die behandeling van Covid-19 te regverdig nie. Ivermektien was boonop nie geregistreer vir menslike gebruik in Suid-Afrika nie. Die burgerregteorganisasie AfriForum beskou Sahpra se aankondiging as ’n stap in die regte rigting. Die wettige gebruik van die middel is egter uiters beperkend, sê AfriForum. Daarom gaan die organisasie se hofsaak teen Sahpra op 2 Februarie steeds voort. Maroela Media het vroeër berig AfriForum, ŉ Pretoriase dokter en twee van sy pasiënte het Sondag ’n dringende hofaansoek gebring teen Sahpra en dr. Zweli Mkhize, minister van gesondheid, om te verseker dat ivermektien wat vir menslike gebruik ontwikkel is, beskikbaar kan wees sodat dokters dit vir die behandeling van Covid-19 kan voorskryf.